
КЫРГЫЗ РЕСПУБЛИКАСЫНЫН ЖОГОРКУ СОТУНУН ПЛЕНУМУНУН ТОКТОМУ
2026-жылдын __-___________                                                                                    Бишкек ш.
№ ___


Айлана-чөйрөнү коргоо жана экологиялык коопсуздукту камсыз кылуу чөйрөсүндөгү укук бузуулар үчүн жоопкерчиликке тартуу жөнүндө ыйгарым укуктуу органдардын токтомдоруна карата даттанууларды соттор тарабынан кароо боюнча соттук практика жөнүндө


Кыргыз Республикасынын Конституциясы ар бир адамга өмүрдү жана ден соолукту сактоого өбөлгө түзгөн жагымдуу экологиялык чөйрөгө болгон укукту кепилдейт, ошондой эле жаратылышты, өсүмдүктөр жана жаныбарлар дүйнөсүн коргоо милдетин жүктөйт. Бул укуктар айлана-чөйрөнү коргоо жаатындагы мыйзамдардын талаптарын так сактоо аркылуу камсыз кылынат жана экологиялык коопсуздукту сактоо менен жаратылыш ресурстарын сарамжалдуу пайдалануунун зарыл шарты болуп саналат.
Кыргыз Республикасынын Конституциясынын 49-беренесинин 2-бөлүгүндө ар бир адамдын мыйзамсыз аракеттердин натыйжасында келтирилген зыяндын ордун толтурууга болгон укугу, анын ичинде жаратылышты пайдалануу чөйрөсүндө келтирилген зыяндын ордун толтурууга болгон укугу бекитилген. Бул конституциялык кепилдиктер соттук коргоо аркылуу, айлана-чөйрөнү коргоо жаатындагы укук бузуулар жөнүндө иштерди кароо жана мындай укук бузуулар үчүн жоопкерчиликти жөнгө салуучу мыйзамдарды туура колдонуу жолу менен ишке ашырылат.
Айлана-чөйрөнү коргоо жана экологиялык коопсуздук чөйрөсүндөгү укук бузуулар жөнүндө мыйзамдарды бирдей жана туура колдонуу максатында, Кыргыз Республикасынын Жогорку сотунун Пленуму Кыргыз Республикасынын Конституциясынын 98-беренесинин 3-бөлүгүн, «Кыргыз Республикасынын Жогорку соту жана жергиликтүү соттор жөнүндө» Кыргыз Республикасынын конституциялык Мыйзамынын 16-беренесинин 3-пунктун жана 18-беренесинин 1-пунктчасынын жоболорун жетекчиликке алып,

токтом кылат:

1. Айлана-чөйрөнү коргоо жана экологиялык коопсуздук чөйрөсүндөгү укук бузуулар боюнча ыйгарым укуктуу органдардын токтомдоруна байланыштуу материалдарды кароодо соттор айлана-чөйрөнү коргоонун коомдун туруктуу өнүгүшүнүн маанилүү шарты катары артыкчылыктуу маанисинен келип чыгууга, жарандардын конституциялык укуктарын коргоону жана жаратылыш ресурстарын сарамжалдуу пайдалануу жөнүндө мыйзамдардын талаптарынын сакталышын камсыз кылууга тийиш.
2. Бул чөйрөдөгү мыйзамдар КР Конституциясына негизделет жана Кыргыз Республикасынын Укук бузуулар жөнүндө кодексин (мындан ары - КР УБжК), Кыргыз Республикасынын Жер кодексин, Суу кодексин, Токой кодексин, Аба кодексин, Салыктык эмес кирешелер жөнүндө кодексин, ошондой эле тармактык мыйзамдарды («Айлана-чөйрөнү коргоо жөнүндө», «Жер казынасы жөнүндө», «Жаныбарлар дүйнөсү тууралуу», «Атмосфералык абаны коргоо жөнүндө», «Өндүрүш жана керектөө калдыктары жөнүндө», «Өзгөчө корголуучу жаратылыш аймактары жөнүндө» жана башка мыйзамдарды), ошондой эле Кыргыз Республикасы катышуучу болуп саналган эл аралык келишимдерди камтыйт.
3. Айлана-чөйрөнү коргоо жана экологиялык коопсуздук чөйрөсүндөгү укук бузуу деп Кыргыз Республикасынын мыйзамдарында белгиленген айлана-чөйрөнү коргоо, жаратылыш ресурстарын сарамжалдуу пайдалануу жана экологиялык коопсуздукту камсыз кылуу жаатындагы талаптарды бузган, жеке жак, юридикалык жак же кызмат адамы тарабынан жасалган укукка каршы, күнөөлүү жосунду (аракетти же аракетсиздикти) түшүнүү керек, эгерде мындай жосун кылмыш-жаза жоопкерчилигине алып келбесе, ал үчүн Кыргыз Республикасынын Укук бузуулар жөнүндө кодексинде жоопкерчилик каралат.
4. Айлана-чөйрөнү коргоо жана экологиялык коопсуздукту камсыз кылуу чөйрөсүндөгү укук бузуулар кол салуунун объектисине жараша төмөнкүдөй түрлөргө бөлүнөт:
- экологиялык коопсуздукту камсыз кылуу чөйрөсүндө башкаруу тартибине каршы бузуулар;
- калктын санитардык-эпидемиологиялык бакубаттуулугун, ветеринардык жана фитосанитардык коопсуздукту камсыз кылуу чөйрөсүндө башкаруу тартибине каршы бузуулар;
- радиациялык коопсуздукту камсыз кылуу чөйрөсүндө башкаруу тартибине каршы бузуулар;
- атмосфералык абаны, жерди, жер казынасын, сууларды жана башка жаратылыш ресурстарын коргоо чөйрөсүндө башкаруу тартибине каршы бузуулар;
- өсүмдүктөр жана жаныбарлар дүйнөсүн коргоо чөйрөсүндө башкаруу тартибине каршы бузуулар.
5. Соттор айлана-чөйрөнү коргоо жана экологиялык коопсуздукту камсыз кылуу чөйрөсүндөгү укук бузуулар үчүн жоопкерчиликке төмөнкү субъекттер тартыларын эске алууга тийиш:
- укук бузуу жасалган учурда он алты жашка толгон жеке жактар (Кыргыз Республикасынын жарандары, чет өлкөлүк жарандар жана жарандыгы жок адамдар) (КР УБжКнын 15-беренеси);
- өздөрүнүн кызматтык ыйгарым укуктарынын чегинде укук бузууларды жасаган кызмат адамдары (КР УБжКнын 16-беренеси);
- юридикалык жактар, анын ичинде чет өлкөлүк юридикалык жактар, ошондой эле алардын Кыргыз Республикасынын аймагында жайгашкан өкүлчүлүктөрү жана филиалдары (КР УБжКнын 17-беренеси);
- ишкердик ишти жүзөгө ашырууга байланыштуу укук бузууларды жасаган жеке ишкерлер юридикалык жактар менен бирдей негизде жоопкерчилик тартышат (КР УБжКнын 17-беренеси).
6. Соттор экологиялык укук бузуунун курамы объектти, объективдүү жагын, субъектти жана субъективдүү жагын камтый тургандыгынан келип чыгууга тийиш, мында укук бузуунун окуясын аныктоо үчүн адамдын аракетинин (аракетсиздигинин) жана келип чыккан экологиялык кесепеттердин ортосундагы себептик байланыштын бар экендиги далилденүүгө тийиш.
7. Соттор КР УБжКда түздөн-түз каралган учурларда экологиялык укук бузуу үчүн жоопкерчилик айлана-чөйрөгө зыян келтирилгендигинин фактысына карабастан келип чыгышы мүмкүн экендигин эске алууга тийиш. Мындай учурларга, атап айтканда, төмөнкүлөр кирет:
- корголуучу жаратылыш аймагынын режимин бузуу;
- булгоочу заттарды тиешелүү уруксатсыз таштоо же чыгаруу; 
- жаратылыш ресурстарын пайдаланууга берилген лицензиялардын жана уруксаттардын шарттарын сактабоо.
Мында жоопкерчилик чаралары мыйзамда белгиленген санкцияларга ылайык келүүгө тийиш, анын ичинде эскертүү, айып пул жана башка каралган чаралар, бул экологиялык зыяндын профилактикасын жана алдын алууну камсыз кылат.
8. Соттор айлана-чөйрөнү коргоо, жер казынасын пайдалануу, экологиялык жана өнөр жай коопсуздугу жаатындагы ыйгарым укуктуу органдар КР УБжКнын 115, 122, 159, 203-213, 213-1, 213-2, 213-3, 213-4, 217, 218, 223-224, 224-1, 225-227, 227-1, 229-236, 236-1, 237, 239, 239-1, 240, 243-245, 245-1-245-3, 253-268, 274, 274-2, 274-3, 275, 276-беренелеринде каралган укук бузуулар жөнүндө иштерди караарын жана жаза чараларын колдонорун эске алууга тийиш.
Айлана-чөйрөнү коргоо жана экологиялык коопсуздукту камсыз кылуу чөйрөсүндөгү ыйгарым укуктуу органдарга төмөнкүлөр кирет:
- айлана-чөйрөнү коргоо, жер казынасын пайдалануу, экологиялык жана өнөр жай коопсуздугу жаатындагы ыйгарым укуктуу орган;
- токой чарбасын башкаруу жаатындагы ыйгарым укуктуу орган;
- жер жана суу мыйзамдарынын сакталышын контролдоо боюнча ыйгарым укуктуу орган;
- жергиликтүү өз алдынча башкаруунун ыйгарым укуктуу органы;
- ички иштер органдары.
9. Соттор айлана-чөйрөнү коргоо жана экологиялык коопсуздукту камсыз кылуу чөйрөсүндөгү укук бузуулар жөнүндө иштер боюнча даттануулар ыйгарым укуктуу органдын жайгашкан жери боюнча караларын эске алууга тийиш.
10. Укук бузуу боюнча токтомго даттануу токтомдун көчүрмөсү тапшырылган же почта аркылуу алынган күндөн тартып он күндүн ичинде берилиши мүмкүн экенин эске алуу зарыл. Көрсөтүлгөн мөөнөт жүйөлүү себептерден улам өтүп кеткен учурда сот өзүнө карата токтом чыгарылган адамдын арызынын негизинде даттануу берүү мөөнөтүн калыбына келтирет.
Мөөнөттү өткөрүп жиберүүнүн жүйөлүү себептерине документтер менен тастыкталган жагдайлар: адамдын оорусу, анын иш сапарында жүргөндүгү, табигый кырсык жана башка ушуга окшош тоскоолдуктар кирет (КР УБжКнын 547-беренесинин 2-бөлүгү).
Сотторго мөөнөттү калыбына келтирүү жөнүндө арыздарды кароодо төмөнкүлөр сунушталат:
- жүйөлүү себептин бар экендигин ырастоочу документтерди кылдат текшерүү;
- адамдын даттанууну мыйзамда белгиленген мөөнөттө берүү мүмкүнчүлүгүн иш жүзүндөгү жагдайлардын негизинде баалоо;
- соттук коргонууга болгон укукту камсыз кылуу жана мыйзамдуулук принциптеринен келип чыгуу.
11. Ыйгарым укуктуу органдын жана соттун бардык чечимдери Укук бузуулардын бирдиктүү реестринин автоматташтырылган маалымат тутумуна (АМТ) киргизилерин соттор эске алууга тийиш (КР УБжКнын 533-беренесинин 4-бөлүгү).
12. Соттордун көңүлү төмөнкүгө бурулсун: укук бузуу жөнүндө иш боюнча ыйгарым укуктуу органдын токтому өндүрүш жүргүзүлүп жаткан адамга жеке тапшырылган учурдан тартып, же анын жашы жеткен үй-бүлө мүчөлөрүнүн бирине, ошондой эле ошол адамдын катталган жерде жашаган башка адамдарга тапшырылган учурдан тартып тапшырылды деп эсептелет. Токтомду тапшыруу төмөнкү жолдор менен жүзөгө ашырылышы мүмкүн: жеке өзү тапшыруу аркылуу, заказдык почта жөнөтүүсү менен жөнөтүү аркылуу, электрондук почта дарегине жөнөтүү аркылуу, ошондой эле СМС-билдирүү жөнөтүү аркылуу.
13. Сот укук бузуу жөнүндө ишти кароого даярдоодо, эгерде иштин материалдары аны маңызы боюнча кароо үчүн жетишсиз деп табылса, кошумча маалыматтарды жана далилдерди талап кылууга укуктуу. Ыйгарым укуктуу орган соттун тиешелүү суроо-талабын алган учурдан тартып үч күндөн ашпаган мөөнөттө суралган маалыматтарды жана далилдерди берүүгө милдеттүү.
14. Укук бузуу жөнүндө иш боюнча токтомго карата даттанууну кароодо сот төмөнкүлөрдү текшерет:
- токтомду чыгарган органдын ыйгарым укуктарын;
- адамды жоопкерчиликке тартуунун мыйзамдуулугун жана негиздүүлүгүн;
- укук бузуунун окуясын жана анын курамынын бар экендигин ырастоочу далилдердин жетиштүүлүгүн, аныктыгын жана жол берилүүчүлүгүн;
- жоопкерчиликке тартуунун мыйзамдарда белгиленген тартибинин сакталышын;
- жоопкерчиликке тартылган адамдын укуктарынын жана мыйзамдуу кызыкчылыктарынын, анын ичинде коргонуу укугунун камсыз кылынышын (КР УБжКнын 498-беренеси);
- укук бузуу жөнүндө протокол түзүүдө процессуалдык талаптардын сакталышын;
- укук бузуу жөнүндө иш боюнча өндүрүштү жокко чыгаруучу жагдайлардын бар экендигин (КР УБжКнын 510-беренеси);
- берилген өтүнүчтөрдүн жана четтетүүлөрдүн каралгандыгын;
- токтомдун мыйзамдуу чыгарылгандыгын жана иштин туура жүргүзүлгөндүгүн;
- жосундун КР УБжКнын тиешелүү беренеси боюнча туура квалификациялангандыгын.
15. КР УБжКнын 550-беренесине ылайык, укук бузуу жөнүндө иш боюнча ыйгарым укуктуу органдын токтомуна даттануу берилген учурда райондук (шаардык) сот ушул Кодекстин 56-главасында каралган эрежелерди колдонот.
16. Сот ыйгарым укуктуу органдын токтомуна карата даттанууну кароого даярдоодо, эгерде укук бузуу жөнүндө протокол жана иштин башка материалдары мындай аракеттерди жасоого ыйгарым укугу жок адамдар тарабынан түзүлгөн болсо, протокол туура эмес түзүлгөн болсо, токтом чыгарууда же иштин башка материалдарын тариздөөдө мыйзам бузууларга жол берилсе, ошондой эле берилген материалдардагы кемчиликтерди ишти кароонун жүрүшүндө жоюу мүмкүн болбосо, укук бузуу жөнүндө протоколду жана иштин башка материалдарын протоколду же токтомду түзгөн ыйгарым укуктуу органга, анын өкүлүнө же кызмат адамына кайтарат. (КР УБжКнын 452-бер. 3-б. 5-п.).
17. Укук бузуу жөнүндө иш боюнча ыйгарым укуктуу органдын токтомуна карата даттанууну кароонун жыйынтыгы боюнча сот төмөнкү чечимдердин бирин кабыл алат:
Укук бузуу жөнүндө иш боюнча токтомду өзгөртүүсүз, ал эми даттанууну канааттандыруусуз калтыруу жөнүндө, эгерде:
- ыйгарым укуктуу органдын токтому КР УБжКда жана атайын мыйзамдарда аныкталган анын компетенциясынын чегинде чыгарылган болсо;
- протокол түзүүдө жана ишти кароодо процессуалдык талаптар (мөөнөттөр, чакыруунун тартиби, чечимдердин көчүрмөлөрүн тапшыруу, адамдын укуктарын камсыз кылуу) сакталган болсо;
- токтомдун негизине алынган далилдер укук бузуунун окуясынын жана курамынын бар экендиги жөнүндө тыянак чыгаруу үчүн жол берилүүчү, анык жана жетиштүү болсо;
- дайындалган өндүрүп алуу чарасы укук бузуунун мүнөзүнө жана кесепеттерине шайкеш келип, жоопкерчиликти жеңилдетүүчү жана оордотуучу жагдайлар КР УБжКнын 45 жана 46-беренелерине ылайык эске алынган болсо;
- токтомдун мыйзамдуулугуна жана негиздүүлүгүнө таасир эте турган мыйзам бузуулар аныкталбаса.
Укук бузуу жөнүндө иш боюнча токтомду жокко чыгаруу жана укук бузуу жөнүндө иш боюнча өндүрүштү кыскартуу жөнүндө, эгерде:
- адамдын жосунунда укук бузуунун курамы жок экендигин аныктаган чечим мыйзамдуу күчүнө кирген болсо;
- адамдын күнөөлүүлүгүн жана жосундун укукка каршы мүнөзүн жокко чыгаруучу жагдайлар аныкталган болсо (КР УБжКнын 22-26-беренелери);
- адам КР УБжКнын 54-беренесинин негизинде өндүрүп алуу чараларын жана кошумча укуктук кесепеттерди колдонуудан бошотулган болсо;
- укук бузуунун окуясы же курамы жок болсо;
- укук бузуу жасалган учурда адам 16 жашка толо элек болсо;
- укук бузуу үчүн жоопкерчиликти белгилеген акт жокко чыгарылган болсо, ошол эле учурда ошол эле жосун үчүн жоопкерчиликти жокко чыгарган жана кылмыш-жаза жоопкерчилигин белгилеген мыйзам бир убакта күчүнө кирген учурлардан тышкары;
- жоопкерчиликке тартуунун эскирүү мөөнөтү өтүп кеткен болсо (КР УБжКнын 48-беренеси);
- ошол эле факты боюнча, ошол эле адамга карата соттун же ыйгарым укуктуу органдын токтому бар болсо же ушул укук бузуу боюнча ишти кыскартуу жөнүндө жокко чыгарылбаган токтом болсо;
- жеке жакка карата ал укук бузуу үчүн жоопкерчиликке тартылып жаткан ошол эле факты боюнча кылмыш иши бар болсо;
- укук бузуу «Жеке жактардын активдерин ыктыярдуу легалдаштыруу жана мунапыс берүү жөнүндө» Кыргыз Республикасынын Мыйзамына ылайык атайын декларацияда көрсөтүлгөн активдер менен иштөөдө жасалган болсо.
Соттор жол-жоболордун олуттуу болуп саналбаган бузулушу (мисалы, КР УБжКда каралган тартипте оңдолушу мүмкүн болгон техникалык каталар жана жаңылыш жазуулар) токтомду жокко чыгаруу үчүн өз алдынча негиз боло албасын эске алууга тийиш.
Соттор даттанууну кароонун жыйынтыгы боюнча чыгарылган токтомдо кабыл алынган чечимдин жүйөлүү негиздемесин келтирүүгө, ошондой эле КР УБжКнын 551-беренесинин 1-бөлүгүндө каралган чечимдердин кайсынысы тандалгандыгынын себептерин көрсөтүүгө тийиш.
Даттанууну кароонун жыйынтыгы боюнча чечим токтом түрүндө чыгарылат жана дароо мыйзамдуу күчүнө кирет.
18. Айлана-чөйрөнү коргоо жаатындагы мыйзамдардын бузулгандыгы аныкталган учурларда соттор «Кыргыз Республикасынын Жогорку соту жана жергиликтүү соттор жөнүндө» Кыргыз Республикасынын конституциялык Мыйзамында белгиленген тартипте укук бузуулардын жасалышына өбөлгө түзгөн себептерди жана шарттарды жоюуга, ошондой эле алардын кайрадан келип чыгышынын алдын алууга багытталган жеке аныктамаларды чыгарууга укуктуу.
19. Соттор айлана-чөйрөнү коргоо чөйрөсүндөгү укук бузуулар жөнүндө иштер боюнча далилдер төмөнкү категорияларды жана талаптарды камтый тургандыгын эске алууга тийиш:
Фактылык маалыматтар - ыйгарым укуктуу орган алардын негизинде укук бузуунун окуясынын бар же жок экендигин, жоопкерчиликке тартылып жаткан адамдардын күнөөлүүлүгүн, ошондой эле ишти туура чечүү үчүн мааниге ээ болгон башка жагдайларды аныктаган ар кандай маалыматтар.
Документтер жана түшүндүрмөлөр - кагаз түрүндө же электрондук формада түзүлгөн укук бузуу жөнүндө протоколдор, кагаз түрүндөгү же кол тамгасы күбөлөндүрүлгөн электрондук формадагы токтомдор, жоопкерчиликке тартылып жаткан адамдын, жабырлануучунун жана күбөлөрдүн түшүндүрмөлөрү, адистердин түшүндүрмөлөрү, экспертизалардын корутундулары, экологиялык контролдун актылары, лабораториялык талдоолор, фото жана видеоматериалдар, башка документтер жана буюм далилдер.
Буюм далилдер - укук бузуунун издерин сактап калган же укук бузууну аныктоого, аны жасаган адамдарды белгилөөгө жана иштин фактылык жагдайларын тактоого каражат катары кызмат кыла ала турган буюмдар, документтер, акча каражаттары, баалуулуктар, транспорт каражаттары жана башка нерселер.
Техникалык каттоо каражаттары аркылуу алынган далилдер - сертификатталган атайын контролдук-өлчөөчү техникалык каражаттардын жана приборлордун маалыматтары, ошондой эле фото жана видеожазуу каражаттары, анын ичинде видеокамералар, видеорегистраторлор, мобилдик түзүлүштөр жана экологиялык контролду жана иликтөөнү жүргүзүүдө колдонулуучу башка приборлор аркылуу катталган маалыматтар.
Жол берилгис далилдер - мыйзам талаптарын бузуу менен алынган маалыматтар жана материалдар, сертификатталбаган усулдарды, приборлорду же лабораторияларды колдонуу менен алынган маалыматтар, ошондой эле экспертиза жүргүзүүнүн белгиленген тартиби бузулуп алынган маалыматтар жана материалдар.
20. Соттор айлана-чөйрөнү коргоо чөйрөсүндөгү укук бузуу жөнүндө иштин жагдайларын ар тараптуу, толук жана объективдүү аныктоо үчүн, далилденүүгө тийиш болгон жагдайларды эске алуу менен тиешелүү квалификацияга ээ адистерди тартуу аркылуу экологиялык, биологиялык, химиялык, топурак таануу жана башка экспертизаларды дайындоо маселесин кароо зарыл экендигин эске алууга тийиш.
Экспертизаны дайындоо, атап айтканда, төмөнкү учурларда зарыл болуп саналат:
- келтирилген экологиялык зыяндын өлчөмүн аныктоодо;
- адамдын аракеттеринин (аракетсиздигинин) жана келип чыккан кесепеттердин ортосундагы себептик байланышты аныктоодо;
- айлана-чөйрөгө тийгизилген таасирдин мүнөзүн, деңгээлин жана узактыгын аныктоодо;
- айлана-чөйрөнүн булгангандыгынын же ага башка терс таасир тийгизилгендигинин фактысын ырастоодо.
21. Соттор соттук экспертизалар ишти өз убагында чечүүгө мүмкүндүк берүүчү акылга сыярлык мөөнөттөрдө дайындалышын жана жүргүзүлүшүн камсыз кылууга тийиш. Экспертиза дайындоодо сот изилдөөнүн предметин жана чечилүүгө тийиш болгон суроолорду аныктоого, эксперттердин иштин материалдарына, ошондой эле зарыл болгон учурларда укук бузуунун объектилерине жетүүсүн камсыз кылууга милдеттүү.
22. Эксперттин корутундусу далилдердин жол берилүүчүлүгүнө жана аныктыгына карата коюлган талаптарга жооп берүүгө тийиш экендигине көңүл буруу зарыл. Мында сот изилдөөлөр бекитилген усулдарды, сертификатталган өлчөө каражаттарын пайдалануу менен жүргүзүлгөндүгүн, ошондой эле зарыл болгон учурларда аккредиттелген лабораторияларда жүргүзүлгөндүгүн текшерүүгө жана мыйзамда белгиленген тартипти бузуу менен алынган материалдарды пайдаланууга жол бербөөгө милдеттүү.
23. Соттор далилдерге баа берүүдө адамдын аракеттеринин (аракетсиздигинин) жана келип чыккан экологиялык кесепеттердин ортосундагы себептик байланыш түздөн-түз да, кыйыр да далилдер менен аныкталышы мүмкүн экендигин эске алууга тийиш. Мындай далилдерге, атап айтканда, экологиялык мониторингдин натыйжалары, эксперттик корутундулар, сертификатталган контролдук-өлчөөчү приборлордун маалыматтары, текшерүүлөрдүн протоколдору жана укук бузуунун фактысын жана анын кесепеттерин анык белгилөөгө мүмкүндүк берүүчү башка материалдар кирет.
24. Мында соттор КР УБжКнын 540-беренесине ылайык, мүлктү убактылуу алып коюу түрүндөгү кошумча укуктук кесепетти колдонууда ыйгарым укуктуу орган чечим кабыл алуу үчүн сотко укук бузуу жөнүндө иш боюнча токтомду жана протоколду, ошондой эле иштин башка материалдарын жөнөтөрүн эске алууга тийиш. Көрсөтүлгөн материалдар аларга даттануу берүү мөөнөтү аяктаган учурдан тартып үч күндүн ичинде сотко жөнөтүлөт.
25. Сот укук бузуу жөнүндө иш боюнча токтом келип түшкөндөн кийин он календардык күндүн ичинде төмөнкү чечимдердин бирин кабыл алууга милдеттүү:
- укук бузуунун түздөн-түз объектиси болуп саналган товарлар ташылып жүргөн транспорт каражатын (анын ичинде башка ташуу каражаттарын) кошпогондо, убактылуу алып коюлган мүлктү менчик ээсине кайтарып берүү жөнүндө;
- Кыргыз Республикасынын Министрлер Кабинетинин 2023-жылдын 29-сентябрындагы № 515 «Конфискацияланган, ээси жок жана кароосуз мүлктөрдү мамлекеттик менчикке өткөрүп берүү жана жок кылуу тартибинин маселелери боюнча айрым чаралар жөнүндө» токтому менен аныкталган тартипте убактылуу алып коюлган мүлктү жок кылуу жөнүндө;
- Кыргыз Республикасынын Министрлер Кабинетинин көрсөтүлгөн токтому менен аныкталган тартипте убактылуу алып коюлган мүлктү конфискациялоо жөнүндө;
- Кыргыз Республикасынын Министрлер Кабинетинин токтому менен аныкталган тартипте тез бузулуучу товарларды жана продукцияларды сатуу жөнүндө.
- Мүлктү конфискациялоо, жок кылуу же кайтарып берүү жөнүндө маселени чечүүдө сот КР УБжКнын 540-беренесин, Кыргыз Республикасынын Министрлер Кабинетинин 2023-жылдын 29-сентябрындагы № 515 токтомун жана буюм далилдерге жана убактылуу алып коюлган мүлккө карата мамиле кылууну жөнгө салуучу башка ченемдик укуктук актыларды жетекчиликке алууга милдеттүү.
Ыйгарым укуктуу орган тарабынан берилген материалдарды кароонун жыйынтыгы боюнча соттун чечими токтом түрүндө чыгарылат жана КР УБжКга ылайык апелляциялык тартипте даттанылышы мүмкүн.
26. Соттор айлана-чөйрөнү коргоо чөйрөсүндөгү укук бузуулар жөнүндө иштер боюнча өндүрүп алууларды дайындоонун тууралыгын текшерүүдө, өндүрүп алууларды колдонуунун жалпы принциптерин жөнгө салуучу КР УБжКнын 27-31-беренелеринин жоболорун жетекчиликке алууга, адилеттүүлүк, жоопкерчиликти жекелештирүү жана дайындалган өндүрүп алуунун жасалган укук бузуунун мүнөзүнө жана кесепеттерине шайкештик принциптеринен келип чыгууга тийиш. Мында соттор жоопкерчиликти жеңилдетүүчү жана оордотуучу жагдайларды, анын ичинде адамдын курагын, ден соолугунун абалын, мурда жасаган укук бузууларын, ошондой эле укук бузуунун жасалышынын конкреттүү жагдайларын эске алууга жана соттун токтомунда тандалган өндүрүп алуунун түрүнө жана өлчөмүнө карата жүйөлүү негиздеме келтирүүгө, анын мыйзамдуу жана шайкеш деп таанылган себептерин көрсөтүүгө тийиш.
27. Соттор өндүрүп алууларды дайындоодо төмөнкүлөрдү эске алууга тийиш:
- жеке жактарга карата өндүрүп алуу укук бузуу жасалган күндөн тартып алты айдын ичинде колдонулушу мүмкүн; ал эми уланып жаткан укук бузуу боюнча - ал аныкталган күндөн тартып алты айдын ичинде колдонулушу мүмкүн;
- кызмат адамдарына жана юридикалык жактарга карата өндүрүп алуу укук бузуу жасалган күндөн тартып бир жылдын ичинде колдонулушу мүмкүн;
- бир адам тарабынан бир нече укук бузуулар жасалган учурда өндүрүп алуу ар бир жасалган укук бузуу үчүн өзүнчө колдонулат.
Мында соттор мыйзамдуулук, адилеттүүлүк жана өндүрүп алуунун укук бузуунун мүнөзүнө жана кесепеттерине шайкештиги принциптерин жетекчиликке алууга тийиш.
28. Соттор укук бузуу жасаган жана жоопкерчиликке тартылууга тийиш болгон адам келтирилген зыяндын ордун толтурууга милдеттүү экендигин эске алууга тийиш. Келтирилген зыяндын ордун ыктыярдуу түрдө толтуруудан баш тартылган же четтеген учурда, зыяндын ордун толтуруу жарандык сот өндүрүшүнүн тартибинде жүзөгө ашырылат. Өндүрүп алууну колдонуу жана аны аткаруу адамды жол берилген мыйзам бузууларды жоюу милдетинен бошотпойт.
29. Соттор Кыргыз Республикасынын Кылмыш-жаза кодексинде каралган кылмыштын белгилери аныкталган учурда, иштин материалдары КР УБжКнын 516-беренесине ылайык кылмыш ишин козгоо жөнүндө маселени чечүү үчүн прокурорго милдеттүү түрдө өткөрүлүп берилүүгө тийиш экендигине көңүл бурууга тийиш.
30. Ыйгарым укуктуу органдын токтомуна карата берилген даттануу боюнча райондук (шаардык) соттун судьясы тарабынан кабыл алынган токтом КР УБжКнын 554-беренесине ылайык, ал чыгарылган күндөн тартып он күндүн ичинде тараптар тарабынан апелляциялык тартипте даттанылышы мүмкүн.
[bookmark: _GoBack]Апелляциялык даттанууну кароодо экинчи инстанциядагы сот КР УБжКнын 56-главасында каралган процессуалдык эрежелерди колдонот.
31. КР УБжКнын 554-беренесинин 6-бөлүгүнө ылайык, даттанууну кароонун жыйынтыгы боюнча чыгарылган апелляциялык инстанциядагы соттун токтому дароо мыйзамдуу күчүнө кирет, акыркы болуп саналат жана кассациялык тартипте даттанылууга жатпайт. Токтомдун көчүрмөсү ал чыгарылган күндөн тартып беш күндүн ичинде тараптарга жөнөтүлөт.



